Дзяржаўная ўстанова адукацыі

«Навасельская сярэдняя школа Барысаўскага раёна»

Вайна – мой боль і мая памяць

Гайдук Ульяна Пятроўна, 14 гадоў

9 клас, +375298898475

Мінская вобласць,

Барысаўскі раён, в.Глівін, вул.Маладзёжная, д.183

Беражыце мір і ветэранаў,

Сведкаў мужнасці і жорсткасці вайны,

Радасць перамогі людзям падарыўшых,

Ад фашызму свет пазбавілі яны

Вайна… Якое кароценькае слова, а колькі болю, пакут і слёз увабрала ў сябе. І хоць прайшло ўжо 79 год, як закончылася самая жудасная трагедыя дваццатага стагоддзя, мы не маем права забываць тых, хто аддаў сваё жыццё, абараняючы нашу Радзісму ад ворага. Вораг, які прыйшоў не толькі заваяваць нашы землі. Фашысцкія захопнікі пакінулі пасля сябе жудасны крывавы след. Гэта быў загадзя распрацаваны план генацыду, знішчэння людзей, разбурэння нацыянальнага багацця краіны.

На нашай зямлі за гады акупацыі фашысты спалілі, разбурылі і разрабавалі большасць населеных пунктаў.На карце Беларусі мы не знойдзем сёння назваў мнoгix даваенных вёсак: Восава, Люцецкі, Пратасаўка, Сутокі, Робск, Тарасава - назаўсёды зніклі з картаў, але не з памяці. Страшным сімвалам злачынства ворага стала вёска Хатынь, спаленая разам з усімі яе жыхарамі. Сёння на месцы Хатыні – помнік. Там, дзе былі хаты, свечкамі стаяць коміны. А ўверсе на іх – званы. Трывожна нагадваюць яны людзям аб жудаснай трагедыі тых ста васьмідзесяці шасці беларускіх вёсак, якія так і не аднавіліся пасля вайны. Не засталося жыхароў, якія маглі б паставіць новыя хаты, пасадзіць сады, нарадзіць і выгадаваць дзяцей. За гады вайны было зруйнавана больш за дзвесце беларускіх гарадоў, спалена больш за дзевяць тысяч вёсак. Каля трох мільёнаў жыхароў Беларусі загінулі ў час Вялікай Айчыннай вайны.

Толькі на тэрыторыі Барысава вораг стварыў шэсць лагераў смерці, у якіх было загублена больш за трыццаць тры тысячы чалавек. Цудам засталіся жыць адзінкі, якія і данеслі нам жудасную праўду аб вайне. Вось як успамінае тыя страшныя часы адзін з вязняў канцлагера. “Я добра памятаю гэта, а як бы хацеў забыцца. Дваццаць восьмага чэрвеня тысяча дзевяцьсот сорак чацвёртага года, было гадзін дванаццаць, калі ўсіх мужчын сагналі ў адзін барак, а жанчын і дзяцей – у другі. Хутка зноў усіх выгналі ў двор. Жанчын некуды павезлі, а нас ачапілі аўтаматчыкі і пачалі страляць. Мяне паранілі ў грудзі і ў нагу. Я ўпаў, а зверху ўсё падалі і падалі забітыя. Калі я апрытомнеў, то ўбачыў, што ляжу недалёка ад хлява. Сабраўшы ўсе сілы, я залез праз дзірку ў хлеў, прыкрыўся дошкамі і глядзеў, як фашысты пачалі дабіваць параненых, а пасля… пасля яны кідалі на трупы гранаты і ўзрывалі іх.“ Калі чытаеш гэтыя радкі, сэрца сціскаецца ад болю. Такое забыць немагчыма.

Мы, нашчадкі, павінны памятаць усіх, хто змагаўся з ворагам, хто аддаў сваё жыццё ў імя Перамогі. Памятаць для таго, каб не паўтарылася тая жудасная трагедыя, каб на месцы вёсак і гарадоў не ўзнікалі папялішчы і мармуровыя помнікі, каб нашы дзеці ніколі не сталі бязбацькавічамі, каб у іх заўсёды было шчаслівае дзяцінства, каб яны радаваліся мірнаму небу і яркаму сонейку. Каб нікому і ніколі не захацелася адчуць сябе ўсемагутным і здольным сеяць смерць і разбурэнне, каб Хатынь стала апошнім сведкам людскіх пакут.

Мне вельмі балюча ад таго, што сёння ёсць людзі, якія страцілі памяць, якія забыліся аб той жудаснай трагедыі і распачалі вайну. І зноў у самым цэнтры Еўропы гінуць ні ў чым не павінныя людзі, разбураюцца гарады і вёскі. Хочацца крыкнуць: “Людзі, што з вамі стала? Спыніцеся! Самае каштоўнае, што ёсць у чалавека, гэта жыццё. І ніхто не мае права яго забіраць. Цаніце мір, шануйце магчымасць жыць побач з блізкімі, а не чакаць іх гадамі з фронту. Сейце дабро на планеце Зямля. Менавіта з дабра пачынаецца чалавек, менавіта з ім ён павінен прайсці па жыцці. Людзі, памятайце аб гэтым!